b"\n_START_ARTICLE_\nUtforskning av Mars\n_START_PARAGRAPH_\nUtforskningen av Mars har v\xc3\xa6rt en viktig del av Sovjetunionen, USA, Europa og Japans program for utforskning av verdensrommet. Dusinvis av robot-romsonder, inkludert banesonder, landingsfart\xc3\xb8y og rovere har blitt sendt mot Mars siden 1960-tallet. Disse oppdragene hadde som m\xc3\xa5l \xc3\xa5 samle data om n\xc3\xa5v\xc3\xa6rende forhold og finne svar p\xc3\xa5 sp\xc3\xb8rsm\xc3\xa5l om Mars' historie s\xc3\xa5 vel som forberede et mulig bemannet oppdrag p\xc3\xa5 Mars. Sp\xc3\xb8rsm\xc3\xa5lene som er reist av det vitenskapelige samfunnet forventes \xc3\xa5 ikke bare gi en bedre forst\xc3\xa5else av den r\xc3\xb8de planeten, men ogs\xc3\xa5 gi ytterligere innsikt i fortiden, og muligens fremtiden, til jorden._NEWLINE_Utforskningen av Mars har blitt til en betydelig \xc3\xb8konomisk kostnad der omtrent to tredjedeler av alle romfart\xc3\xb8y med Mars som m\xc3\xa5l svikter f\xc3\xb8r oppdraget er ferdig og noen svikter f\xc3\xb8r selve oppdragene begynner. En s\xc3\xa5 h\xc3\xb8y feilprosent kan tilskrives kompleksiteten og det h\xc3\xb8ye antallet variabler som er involvert i en interplanetarisk ferd, og har f\xc3\xb8rt til at forskerne sp\xc3\xb8kefullt snakker om en \xc2\xabstor galaktisk Ghoul\xc2\xbb som livn\xc3\xa6rer seg p\xc3\xa5 marssonder. Dette fenomenet er ogs\xc3\xa5 uformelt kjent som marsforbannelsen. Per juli 2011 er det \xc3\xa9n fungerende del av utstyret p\xc3\xa5 overflaten av Mars som sender signaler tilbake til jorden; Opportunity._NEWLINE_I oktober 2009 ble en avtale inng\xc3\xa5tt mellom USAs romfartsorganisasjon NASA og Den europeiske romfartsorganisasjon (ESA) med tanke p\xc3\xa5 \xc3\xa5 \xc3\xb8ke samarbeidet og utvide felles evner, ressurser og kompetanse for \xc3\xa5 fortsette utforskningen av Mars. Denne avtalen er kalt Mars Exploration Joint Initiative (MEJI)."